Bănci și Asigurări

Rata anuală a inflaţiei a coborât în decembrie la 3,27%, faţă de 3,4% în noiembrie şi 4,3% în octombrie, în timp ce faţă de noiembrie 2018, în ultima lună a anului trecut preţurile s-au majorat cu 0,16%, a anunţat luni INS.

În acelaşi timp, media pe ultimele 12 luni (ianuarie 2018 – decembrie 2018) a fost de 4,6%.

În decembrie, alimentele s-au scumpit cu 3,10%, mărfurile nealimentare cu 3,75%, iar preţul serviciilor a crescut cu 2,44%.

Calculată pe baza indicelui armonizat al preţurilor de consum (IAPC), rata inflaţiei a fost în decembrie de 3%, cu o medie de 4,1% pe ultimele 12 luni.

Cele mai mari creşteri de preţuri au fost înregistrate la cartofi (+39% faţă de decembrie 2017), legume (21%), gaze (16,6%), bilete de avion (23%), servicii poştale (21,5%). Preţurile la cartofi au influenţat cel mai mult menţinerea inflaţiei în jur de 5%, în acest an, nu doar în România, dar a avut impact şi asupra inflaţiei din Uniunea Europeană (UE), din cauza scăderii producţiei.

La polul opus, cele mai mari scăderi de preţ au fost la ouă (-19%) şi zahăr (aproape 10%).

BNR a majorat în noiembrie 2018 ţinta de inflaţie pentru anul 2019 cu 0,2 puncte procentuale, la 2,9%, dar a menţinut estimarea pentru 2018, la 3,5%